Transnet en die Baai stuk goud ryker danksy Solidariteit - Solidariteit WêreldSolidariteit Wêreld
Tuis › Nuuskantoor › Transnet en die Baai stuk goud ryker danksy Solidariteit
Bykans 180 000 Suid-Afrikaners is lede van die Solidariteit-familie. Hierdie mense wat daagliks daaraan werk om die toekoms van Suid-Afrika om te keer deur hulle kinders skool toe te stuur, werk toe te gaan en sodoende 'n bydra tot die ekonomie te maak, klop dikwels aan Solidariteit se deur vir hulp. Solidariteit is werklik soos 'n ouer boetie in die werkplek en wanneer jy as Solidariteit-lid in die werkplek geboelie of onregverdig behandel word, tree Solidariteit (met die grootste regsafdeling by 'n vakbond in Suid-Afrika) in en baklei namens jou vir jou werk en jou toekoms.
Elke lid is belangrik en indien jy een van die meer as 17 000 mense is wat maandeliks Solidariteit se dienssentrum skakel, sal jy weet dat wanneer jy met een van die konsultante in die dienssentrum gesels, jy met een van jou eie mense gesels. Om te begin het julle reeds iets in gemeen – beide van julle is ewe bekommerd en bemoei met jou werk!
Solidariteit help vir Pieter Fourie*
Pieter Fourie is een van Solidariteit se duisende hardwerkende lede wat sy daaglikse take met groot trots en ywer aanpak.
Mnr. Fourie het 'n senior pos by Transnet in Richardsbaai beklee, waar hy op 'n dag 'n instruksie ontvang het om te verseker dat sekere werk deur sy ondergeskiktes oor Kersfees gedoen word. Omdat dit in die feesseisoen was en daar soos in baie maatskappye oor hierdie tydperk minder hande beskikbaar is as gewoonlik, het hy eers gepoog om vrywilligers te kry wat bereid sou wees om oor Kersfees te werk. Hy kon egter nie vrywilligers daarvoor kry nie en moes noodgedwonge 'n rooster opstel en instruksie gee dat sekere mense ongelukkig oor dié tydperk sou moes werk. Hy het egter alles in sy vermoë gedoen om te verseker dat die werk waarvoor hy instruksie gekry het sal voortgaan en dat dit afgehandel sal word.
Die noodlot was egter nie aan mnr. Fourie se kant nie en soos dit dikwels gebeur het die werknemers, wat die rooster aangedui het dat hulle moet werk, nie opgedaag om die werk te voltooi nie. Die werkgewer het as gevolg hiervan skade gelei.
Transnet beskou toe vir mnr. Fourie as die sondebok en hy word toe aangekla onder andere vir die versuim van sy pligte by wyse van 'n privaat arbitrasie deur Transnet se bedingingsraad. Solidariteit het die lid verteenwoordig en dit duidelik gemaak dat mnr. Fourie alles in sy vermoë gedoen het om te verseker dat die nodige werk gedoen word.
Transnet het aangevoer dat mnr. Fourie meer moes doen om te verseker dat die werk voltooi word en onder andere dat mnr. Fourie bystandwerkers in plek moes gehad het wat sou kon verseker dat die werk voltooi sou word. Solidariteit kon egter bewys lewer dat Transnet die gebruik van bystandwerkers verbied het en dat dit nie toegelaat word om van hierdie soort diens gebruik te maak nie.
Transnet het verder aangevoer dat mnr. Fourie in die geval sy seniors in kennis moes stel, maar ook hier was dit skriftelik bewys dat die relevante senior persoon aangedui het dat mnr. Fourie hom nie moet pla nie.
Transnet kon ook nie tydens die arbitrasie enigsins aanvoer wat hulle as mnr. Fourie se werkgewer sou aanraai hy meer moes doen as wat hy het om die situasie te probeer red nie en het tydens kruisondervraging toegegee dat hy nie meer kon doen as wat hy gedoen het nie.
Ten spyte van bovermelde is die daar teen Solidariteit en mnr. Fourie gearbitreer in 'n baie goed bewoorde uitspraak, maar Solidariteit kon nie by die ongeregtigheid berus nie en het die uitspraak op hersiening gevat. Om 'n saak op hersiening te neem kan egter tydrowend wees en mnr. Fourie het besluit om sy aftreepakket te neem en na Gqeberha (Port Elizabeth) te verhuis.
Die saak is uiteindelik in die arbeidshof in Durban op aansoek geplaas en hier het die regter aangedui dat die saak nie hersienbaar is nie en weer teen mnr. Fourie bevind. Weereens het Solidariteit die mening gehuldig dat die regter verkeerd is en die uitspraak op appèl geneem.
Daarna het 'n volbank regters die feite en die rekords van die arbitrasie behoorlik oorweeg en bevind dat mnr. Fourie alles in sy vermoë gedoen het om te verseker dat die werk oor Kersfees gedoen was en dus het die regters tot die gevolgtrekking gekom dat mnr. Fourie se ontslag onbillik was en bevind dat hy weer retrospektiewelik in diens geneem moet word.
Transnet se reaksie hierop was dat hulle die saak na die konstitusionele hof gaan neem, maar in die afwesigheid van konstitusionele kwessies het die werkgewer berus by die uitspraak van die volbank regters.
Die gevolg was dat mnr. Fourie ongeveer vier jaar se terugbetaling ontvang het om sy aftreefonds weer aan te vul.
Die werkgewer het egter aangevoer dat mnr. Fourie in Richardsbaai moet aanmeld en sy werk daar moet hervat, terwyl daar reeds 'n ander persoon in sy pos was. Mnr. Fourie het aangevoer dat daar 'n tekort van skeepskapteins in PE is, maar die werkgewer wou nie toegewings maak nie.
Uiteindelik is die toegewing gemaak met die gevolg dat mnr. Fourie waarde toevoeg in sy nuwe stad waar hy werk doen as skeepskaptein omdat daar 'n tekort is aan die vaardighede.
Hierdie sukses wat Solidariteit vir mnr. Fourie behaal het, is nie net 'n wen vir Solidariteit nie, maar ook vir Suid-Afrika wat weer 'n beter hawediens in Port Elizabeth kan lewer.